PTTGC:โบรกฯชี้ได้เวลาสอยรอบใหม่มองกำไรโตครึ่งหลังปีนี้ปรับตัวสูงขึ้น
PTTCG คาดแนวโน้มกำไรของบริษัทจะเติบโตในช่วงครึ่งหลังของปี 2559 หนุนโดยราคาปิโตรเคมีที่ปรับตัวสูงขึ้นไปในทิศทางเดียวกับราคาน้ำมันดิบ ประกอบกับ กับการล่าช้าของกำลังการผลิตใหม่ จะเป็นปัจจัยหนุนราคาหุ้นให้ปรับตัวสูงขึ้นในอนาคตแนะนำ"ซื้อ"ราคาเป้าหมาย 70 บาท
4 ก.ค. 2559

บล.บัวหลวง ระบุในบทวิเคราะห์วันนี้ (4 ก.ค.) ว่าบริษัท พีทีที โกลบอล เคมิคอล จำกัด (มหาชน) หรือ PTTGC ตลาดอาจประเมินแนวโน้มส่วนต่างราคาผลิตภัณฑ์โอเลฟินส์ในครึ่งหลังของปี 2559 ต่ำเกินไป ส่วนต่างราคาโอเลฟินส์มีแนวโน้มปรับตัวสูงขึ้นเทียบไตรมาสก่อนหน้าต่อเนื่องไปจนถึงไตรมาส 4/59  โดยมีปัจจัยหนุนจากราคา HDPE ที่ปรับตัวสูงขึ้นขณะที่ต้นทุนก๊าซปรับตัวเพิ่มขึ้นน้อยกว่า ด้วยการคาดการณ์ว่าราคาน้ำมันดิบจะปรับตัวสูงขึ้นในช่วงครึ่งหลังของปี 2559 ในขณะที่ต้นทุนอีเทนคาดว่าจะเพิ่มขึ้นอย่างช้าๆ เนื่องจากราคาวัตถุดิบก๊าซปากหลุมมีแนวโน้มปรับตัวลดลงเป็นผลมาจากราคาน้ำมันที่ปรับตัวลดลงในช่วง 6-12 เดือนที่ผ่านมานี้
คาดว่าอัตรากำไร EBITDA จากธุรกิจโอเลฟินส์จะปรับตัวเพิ่มขึ้นมาอยู่ที่ระดับ 24-25% ในช่วงครึ่งหลังของปี 2559 จากระดับ 20% ในช่วงครึ่งปีแรกของปี 2559 จากการเพิ่มขึ้นของส่วนต่างราคา HDPE เทียบกับอีเทนและการเพิ่มขึ้นของสัดส่วนการใช้ก๊าซเป็นวัตถุดิบ (ซึ่งให้อัตรากำไรที่สูงกว่า) โดยคาดว่าสัดส่วนใช้ก๊าซเป็นวัตถุดิบจะเพิ่มมาอยู่ที่ 90% ในช่วงครึ่งปีหลังจากระดับ 85% ในช่วงครึ่งปีแรก จากการกลับมาเปิดเดินเครื่องของโรงแครกเกอร์ PTTPE ซึ่งใช้ก๊าซเป็นวัตถุดิบหลัก หลังจากการปิดซ่อมบำรุงนอกแผนและการจ่ายก๊าซมากขึ้นจาก ปตท. จากผลบวกดังกล่างทำให้คาดว่ากำไรหลักในช่วงครึ่งปีหลัง 2559 ของ PTTGC จะปรับตัวดีขึ้นอย่างมีนัยะสำคัญจากครึ่งปีแรก จากทั้งปริมาณขายและส่วนต่างราคาที่เพิ่มขึ้น
นอกจากนี้ คิดว่าส่วนต่างราคาผลิตภัณฑ์อะโรเมติกส์ในครึ่งปีหลัง 2559 จะดีกว่าที่ตลาดคาดการณ์ เนื่องจากกำลังการผลิตใหม่ที่จะเพิ่มขึ้น 4.3 ล้านตันต่อปี (หรือเท่ากับ 10% ของกำลังการผลิตในภูมิภาคเอเชีย) ที่จะเริ่มดำเนินงานในครึ่งปีหลังนี้ต้องล่าช้าไปอีก 6 ถึง 9 เดือน โดยเรามีมุมมองเชิงบวกมากขึ้นต่อแนวโน้มส่วนต่างราคา PX ในครึ่งปีหลัง คาดว่าส่วนต่างราคาจะแข็งแกร่งไม่เพียงแต่ในครึ่งปีแรกแต่เป็นตลอดปี 2559 แนะนำ”ซื้อ”ราคาเป้าหมาย 70 บาท